Document ID: /roh_data/filtered/fineweb-2-filterrobots_roh.jsonl.gz/22874

Serrar las vias sco per exempel durant il Tour de France u il Giro d’Italia na vegn betg en dumonda en Svizra, uschia Thomas Perret – schef adjunct da la polizia da traffic. El accumpogna e tgira gia dapi blers onns il dossier Tour de Suisse. Era quest onn. L’experientscha e la buna collavuraziun sur ils cunfins chantunals sajan en quest cas da gronda impurtanza. Uschia saja la collavuraziun cun ils chantuns vischins fitg buna ed ins s’enconuschia tras scolaziuns u acziuns communablas. La communicaziun e l’agir saja uschia pli simpel e direct, di Thomas Perret.
Servetsch che plascha
Accumpagnar il Tour de Suisse saja in servetsch che plascha bain a las policistas ed ils policists. Ins possia far ina giada insatge auter e quai saja da principi adina bun. Per tut las policistas e policists che stoppian serrar ina via per in temp na saja il servetsch dentant betg uschè varià. Segirar in passadi, lura dar liber il traffic e passar la colonna da velos per serrar ina autra cruschada, possia tut tenor esser pli attractiv, ma tuttina betg adina simpel, di Perret.